2. ลักษณะการประกอบธุรกิจ

2.1 ความเป็นมาของบริษัท

  ปี 2523
  โรงพยาบาลบำรุงราษฎร์เปิดดำเนินการเป็นโรงพยาบาลเอกชนแห่งแรกในย่านใจกลางกรุงเทพมหานครด้วยขนาด
  220 เตียง

  ปี 2532 บริษัท โรงพยาบาลบำรุงราษฎร์ จำกัด (มหาชน) (“บริษัท”)
  ได้เข้าเป็นบริษัทจดทะเบียนในตลาดหลักทรัพย์
  และประสบความสำเร็จในการนำหลักทรัพย์เข้าซื้อขายในตลาดหลักทรัพย์แห่งประเทศไทย

  ปี 2540 โรงพยาบาลเปิดอาคารโรงพยาบาลปัจจุบัน ขนาด 554 เตียง

  ปี 2542 โรงพยาบาลบำรุงราษฎร์ได้รับการรับรองมาตรฐาน ISO9002
  และเป็นโรงพยาบาลเอกชนแห่งแรกที่ได้รับการรับรองคุณภาพโรงพยาบาลไทย (Thai
  Hospital Accreditation หรือ HA)

  ปี 2543 บริษัทได้ขอให้ตลาดหลักทรัพย์แห่งประเทศไทยหยุดการซื้อขายหลักทรัพย์ของบริษัท
  เนื่องจากบริษัทอยู่ระหว่างการเจรจาปรับโครงสร้างหนี้กับเจ้าหนี้ และในเดือนสิงหาคมปีเดียวกัน
  บริษัทประสบความสำเร็จในการปรับโครงสร้างหนี้กับเจ้าหนี้

  ปี 2544 ด้วยความมุ่งมั่นที่จะเป็นผู้นำด้านคุณภาพ
  ทำให้บริษัทได้รับประกาศนียบัตรรับรองคุณภาพมาตรฐาน ISO14001
  ด้านการบริหารจัดการสิ่งแวดล้อม
  และเป็นโรงพยาบาลแห่งแรกในเอเชียที่ได้รับรองคุณภาพมาตรฐาน ISO9001:2000
  นอกจากนี้ยังได้รับการต่ออายุการรับรองคุณภาพโรงพยาบาลไทย (HA)
  ทำให้โรงพยาบาลบำรุงราษฎร์เป็นโรงพยาบาลแห่งแรกของประเทศไทยที่ได้รับการรับรองคุณภาพมาตรฐานพร้อมกัน
  3 มาตรฐาน ส่วนในเรื่องการขยายธุรกิจ บริษัทเล็งเห็นโอกาสในการขยายธุรกิจเข้าสู่
  “การแพทย์เชิงป้องกัน” (Preventive Medicine) จึงเปิดศูนย์สุขภาพไวทัลไลฟ์
  ซึ่งเริ่มเปิดให้บริการในวันที่ 28 สิงหาคม 2544

  ปี 2545 จากการที่บริษัทมีผู้ป่วยชาวต่างชาติเข้ามาใช้บริการเพิ่มขึ้นอย่างต่อเนื่อง ในปี 2545
  โรงพยาบาลจึงได้เปิดศูนย์บริการผู้ป่วยต่างชาติอย่างเป็นทางการ
  เพื่อรองรับคนไข้ชาวต่างชาติที่เพิ่มขึ้นเรื่อยๆ อีกทั้งบริษัทได้ก่อตั้งหน่วยงานบำรุงราษฎร์
  อินเตอร์เนชันแนล หรือ BHI โดยในขณะนั้น BHI
  มีวัตถุประสงค์ในการให้บริการปรึกษาและบริหารจัดการ
  รวมถึงวางแผนและออกแบบโรงพยาบาลให้กับโรงพยาบาลต่างๆ ในภูมิภาค ปัจจุบัน BHI
  อยู่ภายใต้การดำเนินงานของบริษัทบำรุงราษฎร์ อินเตอร์เนชั่นแนล จำกัด
  ซึ่งขณะนี้เป็นบริษัทร่วมที่บริษัทถือหุ้นอยู่ 31.5% นอกจากนั้น
  บริษัทยังมีการพัฒนาทางด้านคุณภาพอย่างต่อเนื่อง โดยในปีเดียวกัน โรงพยาบาล บำรุงราษฎร์
  เป็นโรงพยาบาลแห่งแรกในเอเชียที่ได้รับการรับรองคุณภาพที่เป็นมาตรฐานระดับสากล โดย
  Joint Commission on International Accreditation (JCIA) จากสหรัฐอเมริกา
  JCIA เป็นองค์กรภายใต้ Joint Commission ในสหรัฐอเมริกา
  โดยมีวัตถุประสงค์ที่จะพัฒนาคุณภาพสถานพยาบาลต่างๆทั่วโลก
  ผ่านองค์กรที่ให้คำปรึกษาและให้การรับรองคุณภาพระหว่างประเทศ

  ปี 2546
  เป็นปีที่บริษัทประสบความสำเร็จในการย้ายการซื้อขายหลักทรัพย์ของบริษัทกลับไปยังหมวดการแพทย์
  และหลักทรัพย์ของบริษัทได้เริ่มการซื้อขายในวันที่ 29 ตุลาคม 2546 เป็นต้นมา นอกจากนั้น
  บริษัทได้เริ่มการขยายธุรกิจโดยเริ่มสร้างอาคารคนไข้นอกใหม่ เพื่อรองรับจำนวนผู้ป่วยที่เพิ่มขึ้น

  ปี 2547 บริษัทลดมูลค่าหุ้นที่ตราไว้จากเดิมหุ้นละ 10 บาทเป็นหุ้นละ 5 บาท
  เพื่อนำส่วนที่ลดลงของทุนชำระแล้วไปลดขาดทุนสะสมของบริษัท
  และได้เปลี่ยนแปลงมูลค่าหุ้นที่ตราไว้จาก 5 บาทเป็น 1 บาท (share split)
  ส่วนการขยายธุรกิจไปต่างประเทศ บริษัทย้ายการดำเนินงานของ BHI
  ไปอยู่ภายใต้ความรับผิดชอบของบริษัท บำรุงราษฎร์ อินเตอร์เนชั่นแนล จำกัด
  ซึ่งเป็นบริษัทย่อยที่บริษัทถือหุ้น 100% ณ ขณะนั้น และได้ปรับเปลี่ยนนโยบายของบริษัท
  บำรุงราษฎร์ อินเตอร์เนชั่นแนล จำกัดจากการให้บริการปรึกษาและบริหารจัดการ
  เป็นการร่วมลงทุนในโรงพยาบาลต่างๆ ในภูมิภาค

  ปี 2548 บริษัท บำรุงราษฎร์ อินเตอร์เนชั่นแนล จำกัดได้ลงทุนในสัดส่วน 43.25% ในบริษัท
  เอเชียน ฮอลพิทอล อิงค์ (AHI) ซึ่งเป็นผู้ดำเนินกิจการโรงพยาบาลเอกชนขนาด 253 เตียง
  ในกรุงมะนิลา ประเทศฟิลิปปินส์

  ปี 2549 บริษัท บำรุงราษฎร์ อินเตอร์เนชั่นแนล จำกัดลงทุนในสัดส่วน 49% ในบริษัท
  บำรุงราษฎร์ ฮอลพิทอล ดูไบ ซึ่งเป็นบริษัทดำเนินกิจการโรงพยาบาลเอกชนขนาด 250
  เตียงในรัฐดูไบ สหรัฐอาหรับเอมิเรสต์ โดยคาดว่าจะต้องใช้เงินลงทุนทั้งสิ้นประมาณ 388
  ล้านบาท และบริษัท บำรุงราษฎร์ อินเตอร์เนชั่นแนล จำกัด ได้จ่ายเงินลงทุนส่วนแรกเป็นจำนวน
  25.8 ล้านบาทแล้ว ขณะนี้ โรงพยาบาลกำลังอยู่ระหว่างการก่อสร้าง
  และคาดว่าจะเริ่มเปิดให้บริการได้ในปี 2552 นอกจากนี้ ในปี 2549 บริษัท บำรุงราษฎร์
  อินเตอร์เนชั่นแนล จำกัดได้เพิ่มทุนโดยออกหุ้นสามัญใหม่จำนวน 5,764,701
  หุ้นให้กับนักลงทุนเชิงกลยุทธ์ คือ Temasek, Istithmar และ ธนาคารกรุงเทพ จำกัด
  (มหาชน) ซึ่งทำให้สัดส่วนการถือหุ้นของบริษัทในบริษัท บำรุงราษฎร์ อินเตอร์เนชั่นแนล จำกัด
  ลดลง จาก 100% เหลือ 51%

  ปี 2550 สำหรับการขยายธุรกิจในกรุงเทพมหานคร
  บริษัทได้ดำเนินการสร้างอาคารบำรุงราษฎร์อินเตอร์เนชั่นแนลคลินิกซึ่งเป็นอาคารผู้ป่วยนอกใหม่
  ซึ่งแล้วเสร็จและเปิดใช้งานบางส่วนเมื่อต้นปี 2550 ได้แก่ศูนย์ตรวจสุขภาพ ชั้น 11 และที่จอดรถ
  นอกจากนี้บริษัทอยู่ระหว่างการสร้างและตกแต่งภายในอีกจำนวน 7 ชั้น เพื่อใช้เป็นล็อบบี้
  ศูนย์อาหาร ชั้นเภสัชกรรมและห้องปฏิบัติการ และคลินิกผู้ป่วยนอกอีก 4 ชั้น
  ซึ่งรวมถึงศูนย์หัวใจใหม่ โดยที่พื้นที่ 7 ชั้นนี้มีกำหนดเปิดบริการในเดือนพฤษภาคม 2551

  ในเดือนเมษายน 2550 บริษัท บำรุงราษฎร์ อินเตอร์เนชั่นแนล จำกัดได้เพิ่มทุนจดทะเบียน จาก
  1,176,470,100 บาท เป็น 1,904,760,900 บาท โดยออกหุ้นสามัญใหม่จำนวน 7,282,908
  หุ้น ในราคาจองซื้อหุ้นละ 153.52 บาท รวมทั้งสิ้น 1,118 ล้านบาท
  โดยที่บริษัทได้สละสิทธิ์จองซื้อหุ้นเพิ่มทุนที่ออกใหม่ของบริษัท บำรุงราษฎร์ อินเตอร์เนชั่นแนล
  จำกัดดังกล่าว ในส่วนของบริษัท จำนวน 3,714,283 หุ้น เพื่อให้ AFH International
  Company Limited ("AFH") ซึ่งเป็นบริษัทย่อยที่ Asia Financial Holdings Limited
  ถือหุ้นอยู่ 100% เข้าซื้อหุ้นแทน เป็นผลให้สัดส่วนการถือหุ้นของบริษัทในบริษัท บำรุงราษฎร์
  อินเตอร์เนชั่นแนล จำกัดลดลงจาก 51.0% เป็น 31.5% และ สัดส่วนการถือหุ้นของ AFH
  เพิ่มขึ้นจาก 0% เป็น 19.5% ดั้งนั้นสถานะของบริษัท บำรุงราษฎร์ อินเตอร์เนชั่นแนล
  จำกัดได้เปลี่ยนจากบริษัทย่อย เป็นบริษัทร่วมของบริษัท

  ในเดือนมิถุนายน 2550 บริษัทบำรุงราษฎร์ อินเตอร์เนชั่นแนล จำกัดได้เพิ่มทุนจดทะเบียน จาก
  1,904,760,900 บาท เป็น 2,749,336,700 บาท โดยออกหุ้นสามัญใหม่ จำนวน
  8,445,758 หุ้น ราคาจองซื้อหุ้นละ 100.00 บาท ทั้งนี้
  บริษัทได้จองซื้อหุ้นเพิ่มทุนที่ออกใหม่ของบริษัท บำรุงราษฎร์ อินเตอร์เนชั่นแนล
  จำกัดตามสัดส่วนที่บริษัทถือหุ้น จำนวน 2,660,413 หุ้น เป็นจำนวนเงิน 266,041,300 บาท
  เป็นผลให้สัดส่วนการถือหุ้นของบริษัทในบริษัท บำรุงราษฎร์ อินเตอร์เนชั่นแนล จำกัดอยู่ที่ 31.5%
  เท่าเดิม

  ในเดือนมิถุนายน 2550 บริษัท บำรุงราษฎร์ อินเตอร์เนชั่นแนล จำกัดได้เข้าลงทุน 100%
  ในบริษัท เอเชีย รีนัล แคร์ จำกัด (“ARC”) ARC
  เป็นผู้บริการฟอกไตเอกชนที่ใหญ่ที่สุดในเอเชีย มีสำนักใหญ่อยู่ที่สิงคโปร์
  และมีการดำเนินงานทั้งในโรงพยาบาลและคลินิกฟอกไตอิสระผ่านสถานพยาบาลคนไข้นอกรวม 77
  แห่งใน 6 ประเทศในเอเชีย ซึ่งรวมถึงไต้หวัน เกาหลีไต้ สิงคโปร์ มาเลเซีย ฟิลิปปินส์
  และญี่ปุ่น โดยมีขนาดการลงทุนประมาณ US$ 75 ล้าน

  ในเดือนมิถุนายน 2550 เช่นเดียวกัน บริษัท บำรุงราษฎร์ อินเตอร์เนชั่นแนล จำกัด
  ลงนามในสัญญากับสำนักงานสาธารณสุขรัฐอาบูดาบี เพื่อเข้าบริหารโรงพยาบาล อัล มาฟรัก
  ในรัฐอาบูดาบี สหรัฐอาหรับเอมิเรตส์ เป็นเวลาสี่ปี โรงพยาบาลบำรุงราษฎร์ อัล มาฟรัก
  เป็นโรงพยาบาลรัฐบาล ซึ่งมีความสามารถในการรองรับผู้ป่วยในได้ 460 เตียง
  และให้บริการรักษาพยาบาลผู้ป่วยประมาณ 310,000 รายต่อปี

  นอกจากนี้ ในปี 2550 บริษัท บำรุงราษฎร์ อินเตอร์เนชั่นแนล จำกัด
  ได้แปลงรายได้จากกิจการบริหารโรงพยาบาลซึ่งได้รับจากเอเชียน ฮอลพิทอล อิงค์ (“AHI”)
  ในประเทศฟิลิปปินส์ เป็นหุ้น เป็นผลให้สัดส่วนการถือหุ้นของบริษัท บำรุงราษฎร์
  อินเตอร์เนชั่นแนล จำกัดใน AHI เพิ่มขึ้นจาก 43.25% เป็น 45.5% ณ วันที่ 31 ธันวาคม
  2550

  ในเดือนกันยายน 2550 บริษัทได้เข้าถือหุ้นในสัดส่วน 30% ในบริษัท โกลเบิลแคร์ โซลูชั่น
  (ประเทศไทย) จำกัด (GCS Thailand) โดยใช้เงินลงทุน US$ 630,000 หรือประมาณ 21
  ล้านบาท เพิ่มจากที่บริษัทถือหุ้นในบริษัท โกลเบิล แคร์ โซลูชั่น เอส.เอ.
  ในประเทศลักเซมเบิร์กอยู่แต่เดิม 14% และต่อมาในเดือนธันวาคม 2550 GCS Thailand
  ได้ขายผลิตภัณฑ์ซอฟท์แวร์ และสินทรัพย์อื่นๆ ให้กับ ไมโครซอฟท์คอร์ปอเรชั่น
  ประเทศสหรัฐอเมริกา และบริษัท ไมโครซอฟท์ (ประเทศไทย) จำกัด
  เป็นผลให้บริษัทมีส่วนแบ่งกำไรจาก GCS Thailand จำนวน 829 ล้านบาทในไตรมาสที่ 4 ปี
  2550 และ GCS Thailand ได้ดำเนินการจดทะเบียนเปลี่ยนชื่อจาก บริษัท โกลเบิลแคร์
  โซลูชั่น (ประเทศไทย) จำกัด เป็น บริษัท ซีดีอี เทรดดิ้ง จำกัด

2.2 ภาพรวมการประกอบธุรกิจของกลุ่มบริษัท

ผังโครงสร้างองค์กร

[]

  บริษัท โรงพยาบาลบำรุงราษฎร์ จำกัด (มหาชน) (“บริษัท”)
  ประกอบกิจการโรงพยาบาลเอกชนในกรุงเทพมหานคร
  ด้วยความสามารถในการรองรับผู้ป่วยในได้ 554 เตียงและผู้ป่วยนอก 3,500 คนต่อวัน
  และเป็นหนึ่งในผู้นำในการให้บริการทางการแพทย์ในประเทศไทยและในภูมิภาคเอเชียตะวันออกเฉียงใต้
  โดยมีการให้บริการอย่างครบวงจรทั้งการบริการผู้ป่วยนอกและการบริการผู้ป่วยใน

  ตลอดระยะเวลาที่ผ่านมา บริษัทได้ให้ความสำคัญกับการรักษาพยาบาลที่มีคุณภาพ
  คณะแพทย์และพนักงานที่มีความเชี่ยวชาญ
  และเป็นโรงพยาบาลแห่งแรกในเอเชียที่ได้รับการรับรองคุณภาพโรงพยาบาลระดับสากล (JCIA
  Accreditation) ตามมาตรฐานการรับรองของสหรัฐอเมริกา

  ขณะนี้
  บริษัทอยู่ระหว่างการขยายและยกระดับอาคารและสิ่งอำนวยความสะดวกของโรงพยาบาลบำรุงราษฎร์
  กรุงเทพมหานครภายใน 4-6 ปีข้างหน้า
  เพื่อรองรับความต้องการบริการทางการแพทย์เอกชนที่เพิ่มขึ้น โดยที่การขยายธุรกิจดังกล่าว
  จะทำให้ความสามารถในการให้บริการของบริษัทเพิ่มขึ้นเป็น 650 เตียงและคนไข้นอกจำนวน
  6,000 คนต่อวัน ซึ่งคิดเป็นเกือบสองเท่าของความสามารถในการทำรายได้ของบริษัทในปัจจุบัน
  นอกจากนี้
  บริษัทยังมีความต้องการที่จะขยายธุรกิจไปยังต่างประเทศผ่านบริษัทร่วมซึ่งบริษัทถือหุ้นอยู่ 31.5%
  คือบริษัท บำรุงราษฎร์ อินเตอร์เนชั่นแนล จำกัด ซึ่งบริษัท บำรุงราษฎร์ อินเตอร์เนชั่นแนล
  จำกัด มีนโยบายที่จะหาโอกาสในการลงทุนใหม่ๆในภูมิภาคนี้อย่างต่อเนื่อง

  บริษัทมีบริษัทย่อยซึ่งบริษัทถือหุ้น 100% อยู่สองบริษัท คือ บริษัท บำรุงราษฎร์ เมดิคอล เซ็นเตอร์
  จำกัด และบริษัท ไวทัลไลฟ์ จำกัด มีบริษัทร่วมสองบริษัท คือ บริษัท บำรุงราษฎร์
  อินเตอร์เนชั่นแนล จำกัด ซึ่งบริษัทถือหุ้น 31.5% และบริษัท ซีดีอี เทรดดิ้ง จำกัด (เดิมชื่อ
  บริษัท โกลเบิลแคร์ โซลูชั่น (ประเทศไทย) จำกัด) ซึ่งบริษัทถือหุ้น 30%
  และบริษัทที่เกี่ยวข้องกันหนึ่งบริษัท คือบริษัท โกลเบิล แคร์ โซลูชั่น เอส. เอ.
  ในประเทศลักเซมเบิร์ก ซึ่งบริษัทถือหุ้นอยู่ 14%

  บริษัท บำรุงราษฎร์ เมดิคอล เซ็นเตอร์ จำกัด (“BMC”) เป็นเจ้าของอาคารโรงพยาบาล
  ซึ่งให้บริษัท โรงพยาบาลบำรุงราษฎร์ จำกัด (มหาชน) เช่า

  บริษัท ไวทัลไลฟ์ จำกัด (“Vitallife”)
  เป็นผู้ริเริ่มศูนย์ส่งเสริมสุขภาพและเวชศาสตร์วัยยุวัฒน์ (anti-aging) แบบครบวงจร
  เชี่ยวชาญทางด้านการให้บริการป้องกันและรักษาเพื่อชะลอความเสื่อมของร่างกาย
  โดยมุ่งเน้นกลุ่มเป้าหมายที่สนใจการดูแลรักษาสุขภาพเป็นพิเศษ
  โปรแกรมไวทัลไลฟ์มีการผสมผสานระหว่างคณะแพทย์มืออาชีพที่มีความเชี่ยวชาญและวิทยาการมาตรฐานระดับสากล
  เพื่อออกแบบโปรแกรมสุขภาพสำหรับลูกค้าแต่ละรายโดยเฉพาะ
  ซึ่งมีทั้งโปรแกรมการออกกำลังกาย โปรแกรมโภชนาการ และโปรแกรมอาหารเสริม
  เพื่อสุขภาพที่ดี

  บริษัท บำรุงราษฎร์ อินเตอร์เนชั่นแนล จำกัด
  เป็นผู้ดำเนินการลงทุนในโครงการต่างๆในต่างประเทศของบริษัท โดยบริษัท บำรุงราษฎร์
  อินเตอร์เนชั่นแนล จำกัด
  มีนโยบายที่จะลงทุนและบริหารจัดการโรงพยาบาลและผู้ให้บริการด้านสุขภาพในต่างประเทศ
  ในขณะนี้ บริษัท บำรุงราษฎร์ อินเตอร์เนชั่นแนล จำกัดมีโรงพยาบาลและคลินิกจำนวน 80
  แห่งใน 7 ประเทศ โดยที่นักลงทุนเชิงกลยุทธ์ของบริษัท บำรุงราษฎร์ อินเตอร์เนชั่นแนล จำกัด
  ประกอบด้วย Istithmar ซึ่งเป็นบริษัทลงทุนของรัฐบาลประเทศสหรัฐอาหรับเอมิเรตส์,
  Temasek แห่งประเทศสิงคโปร์, Asia Financial Holdings ในฮ่องกง และ
  ธนาคารกรุงเทพ จำกัด (มหาชน) ซึ่งพันธมิตรเหล่านี้ของบริษัท บำรุงราษฎร์ อินเตอร์เนชั่นแนล
  จำกัดมีชื่อเสียงในระดับนานาชาติและมีอิทธิพลในภูมิภาคนั้นๆ ทำให้บริษัท บำรุงราษฎร์
  อินเตอร์เนชั่นแนล
  จำกัดมีโอกาสในการลงทุนใหม่ๆและเครือข่ายพันธมิตรโดยเฉพาะในตะวันออกกลาง
  เอเซียตะวันออกเฉียงใต้ จีน และเอเชียเหนือ

  บริษัท ซีดีอี เทรดดิ้ง จำกัด (“CDE Trading”) (เดิมชื่อ บริษัท โกลเบิลแคร์ โซลูชั่น
  (ประเทศไทย) จำกัด) เดิมเป็นบริษัทพัฒนาระบบซอฟท์แวร์สำหรับโรงพยาบาล ในเดือนธันวาคม
  2550 บริษัท โกลเบิลแคร์ โซลูชั่น (ประเทศไทย) จำกัดได้ขายสินทรัพย์หลัก
  คือผลิตภัณฑ์ซอฟท์แวร์บริหารโรงพยาบาล และสินทรัพย์อื่นๆ ให้กับ ไมโครซอฟท์ คอร์ปอเรชั่น
  ประเทศสหรัฐอเมริกา และบริษัท ไมโครซอฟท์ (ประเทศไทย) จำกัด และบริษัท โกลเบิลแคร์
  โซลูชั่น (ประเทศไทย) จำกัด ได้ดำเนินการจดทะเบียนเปลี่ยนชื่อเป็น บริษัท ซีดีอี เทรดดิ้ง
  จำกัด โดยที่ขณะนี้ CDE Trading
  หยุดการดำเนินงานชั่วคราวและอยู่ระหว่างการศึกษาโครงการลงทุนใหม่ๆ

  บริษัท โกลเบิล แคร์ โซลูชั่น เอส. เอ. (“GCS Luxemburg”)
  ขณะนี้หยุดการดำเนินการชั่วคราว

2.3 โครงสร้างรายได้ 

  หน่วย: ล้านบาท

  ------------------------------------------------------------------------------------------------------------------------
  กลุ่มธุรกิจ                 ดำเนินการโดย            % การถือหุ้นของบริษัท 2550               2549               2548       
  ----------------------- ---------------------- ---------------- ---------- ------- ---------- ------- ---------- -------
                                                                  รายได้รวม   %       รายได้รวม   %       รายได้รวม   %

  ธุรกิจการแพทย์             บมจ.                                    8,227      87.4    7,572      95.9    6,586      96.8
                          โรงพยาบาลบำรุงราษฎร์                                                                       

  ธุรกิจการแพทย์             บจ. ไวทัลไลฟ์            100.00           97         1.0     78         1.0     61         0.8

  รวมธุรกิจการแพทย์                                                  8,324      88.4    7,650      96.9    6,647      97.6

  ธุรกิจบริหารโรงพยาบาล      บจ. บำรุงราษฎร์          31.50*           17         0.2     57         0.7     7          0.1
                          อินเตอร์เนชั่นแนล                                                                            

  รวมธุรกิจบริหารโรงพยาบาล                                           17         0.2     57         0.7     7          0.1

  ธุรกิจให้เช่า               บมจ.                                    132        1.4     118        1.5     89         1.3
                          โรงพยาบาลบำรุงราษฎร์                                                                       

  รวมธุรกิจให้เช่า                                                    132        1.4     118        1.5     89         1.3

  อื่นๆ                     บมจ.                                    925        9.9     57         0.7     58         0.9
                          โรงพยาบาลบำรุงราษฎร์**                                                                     

  อื่นๆ                     บจ. บำรุงราษฎร์          100.00           2          -       1          -       -          -
                          เมดิคอลเซ็นเตอร์                                                                            

  อื่นๆ                     บจ. บำรุงราษฎร์          100.00           13         0.1     12         0.2     6          0.1
                          อินเตอร์เนชั่นแนล                                                                            

  รวมอื่นๆ                                                          940        10.0    70         0.9     64         1.0

  รวม                                                             9,413      100.0   7,895      100.0   6,807      100.0
  ------------------------------------------------------------------------------------------------------------------------

  * เมื่อเดือนเมษายน 2550 บริษัท บำรุงราษฎร์ อินเตอร์เนชั่นแนล จำกัด
  เปลี่ยนสถานะจากบริษัทย่อยเป็นบริษัทร่วมของบริษัท ดังนั้น รายได้จากธุรกิจบริหารโรงพยาบาล
  จำนวน 17 ล้านบาทในปี 2550 จึงเป็นรายได้ในไตรมาส 1 เท่านั้น เนื่องจากบัญชีของบริษัท
  บำรุงราษฎร์ อินเตอร์เนชั่นแนล จำกัด ไม่ได้รวมอยู่ในบัญชีของบริษัท ตั้งแต่ไตรมาส 2 ปี 2550
  เป็นต้นมา

  ** ในปี 2550 บมจ. โรงพยาบาลบำรุงราษฎร์ มีรายได้อื่นๆจำนวน 925 ล้านบาท
  ซึ่งส่วนหนึ่งจำนวน 829 ล้านบาทเป็นส่วนแบ่งกำไรจาก GCS Thailand
  ซึ่งส่วนใหญ่เป็นกำไรจากการขายสินทรัพย์ของ GCS Thailand
  ซึ่งเป็นกำไรซึ่งไม่เกี่ยวกับการดำเนินงานโดยปกติของบริษัทและเกิดขึ้นครั้งเดียว
  หักด้วยผลการดำเนินงานของ GCS Thailand

2.4 เป้าหมายการดำเนินธุรกิจ

  บริษัทมีเป้าหมายการดำเนินธุรกิจดังต่อไปนี้

  1. การขยายธุรกิจและยกระดับการให้บริการในพื้นที่ของโรงพยาบาลในกรุงเทพมหานครในช่วง
  4-6 ปีข้างหน้า ด้วยปริมาณคนไข้ของโรงพยาบาลที่เพิ่มขึ้นอย่างต่อเนื่องและรวดเร็ว
  บริษัทคาดว่า จะถึงจุดอิ่มตัวของพื้นที่การให้บริการในไม่ช้า โดยเฉพาะผู้ป่วยนอก
  ดังนั้นเพื่อรองรับจำนวนคนไข้ที่เพิ่มขึ้น
  บริษัทจึงมีแผนการขยายโรงพยาบาลในกรุงเทพมหานครดังนี้

1.  อาคารบำรุงราษฎร์อินเตอร์เนชั่นแนลคลินิกใหม่: บริษัทได้สร้างอาคารผู้ป่วยนอกใหม่
    ซึ่งเป็นอาคาร 22 ชั้น โดยที่ 10 ชั้นแรกเป็นที่จอดรถ
    บริษัทมีโครงการเปิดชั้นอาคารตามความต้องการในอีก 4-6
    ปีข้างหน้าเพื่อรองรับจำนวนคนไข้ที่เพิ่มขึ้น

2.  อาคารโรงพยาบาลปัจจุบัน: อาคารโรงพยาบาลปัจจุบันนี้มีอายุการใช้งานกว่า 10 ปีแล้ว
    ดังนั้นบริษัทจึงมีการปรับปรุงและยกระดับอาคาร ซึ่งรวมถึงห้องผู้ป่วยใน และคลินิกผู้ป่วยนอก
    โดยจะใช้เวลา 3 ปี

3.  อาคารบีเอช ทาวเวอร์: ขณะนี้อาคารบีเอช ทาวเวอร์
    เป็นที่พักอาศัยของครอบครัวและญาติของผู้ป่วย
    บริษัทมีแผนที่จะปรับเปลี่ยนที่พักอาศัยให้เป็นเตียงผู้ป่วยใน
    โดยจะเปิดให้บริการทีละชั้นตามความต้องการ เริ่มในปี 2554 ตามความต้องการที่เพิ่มขึ้น

  2. เป็นผู้นำในการให้บริการทางการแพทย์ในภูมิภาค:
  โรงพยาบาลมีความมุ่งมั่นที่จะคงความเป็นผู้นำในการให้บริการทางการแพทย์อยู่เสมอ
  ทั้งในประเทศไทยและในภูมิภาคนี้
  ตลอดจนมีการพัฒนาคุณภาพการรักษาพยาบาลและบริการอย่างต่อเนื่อง

  3. การขยายธุรกิจไปยังต่างประเทศ: บริษัทมีนโยบายในการขยายธุรกิจไปยังต่างประเทศ
  โดยการขยายเครือข่ายการลงทุนผ่าน บริษัท บำรุงราษฎร์ อินเตอร์เนชั่นแนล จำกัด
  ซึ่งเป็นผู้ดำเนินการศึกษาความเป็นไปได้และลงทุนในโรงพยาบาลในตลาดเป้าหมาย

4. โอกาสในธุรกิจที่ช่วยส่งเสริมกิจการโรงพยาบาล: โรงพยาบาลบำรุงราษฎร์ เป็นโรงพยาบาลแห่งแรกในประเทศที่มีการขยายธุรกิจสู่ศูนย์ส่งเสริมสุขภาพแบบครบวงจร เพื่อป้องกันและรักษาชะลอความเสื่อมของร่างกาย บริษัทจะยังคงหาโอกาสในการขยายกิจการเช่นนี้ เพื่อเป็นการส่งเสริมฐานการให้บริการทางด้านการแพทย์ของโรงพยาบาลต่อไป

  ความคืบหน้าของเป้าหมายการดำเนินธุรกิจ

1. การขยายพื้นที่การให้บริการในกรุงเทพมหานคร: 

1.  อาคารบำรุงราษฎร์อินเตอร์เนชั่นแนลคลินิกใหม่: บริษัทได้ก่อสร้างอาคาร
    และได้เปิดให้บริการบางส่วน คือ 10 ชั้นแรกสำหรับจอดรถ และชั้น 11
    ซึ่งเป็นศูนย์ตรวจสุขภาพอย่างเป็นทางการในต้นปี 2550
    นอกจากนี้บริษัทคาดว่าจะเปิดให้บริการอีก 7 ชั้นเพื่อเป็นคลินิกผู้ป่วยนอก 4 ชั้น
    ชั้นสนับสนุนการให้บริการผู้ป่วยนอก ล็อบบี้ และศูนย์อาหาร ในกลางปี 2551

2.  อาคารโรงพยาบาลปัจจุบัน: การออกแบบห้องพักผู้ป่วยใหม่เสร็จเรียบร้อยแล้ว
    และโครงการปรับปรุงจะเริ่มขึ้นในต้นปี 2551

3.  อาคารบีเอช ทาวเวอร์: บริษัทได้ซื้อที่ดินและอาคารบีเอช ทาวเวอร์ จากธนาคารกรุงเทพ
    จำกัด (มหาชน) ในเดือนกุมภาพันธ์ 2551 ขณะนี้บริษัทใช้อาคารบีเอช ทาวเวอร์
    เป็นที่พักอาศัยให้เช่า และมีแผนการปิดเพื่อตกแต่งปรับปรุงอาคารในปี 2552
    และจะเปิดให้บริการเป็นห้องพักผู้ป่วยใน ในปี 2554

 2. การเป็นผู้นำในการให้บริการทางการแพทย์ในภูมิภาค : โรงพยาบาลบำรุงราษฎร์ มีการพัฒนาคุณภาพการให้บริการอย่างต่อเนื่อง ซึ่งมีผลให้โรงพยาบาลเป็นผู้นำทางด้านคุณภาพ ดังจะเห็นได้จากการที่โรงพยาบาลเป็นโรงพยาบาลเอกชนแห่งแรกที่ได้รับการรับรองคุณภาพโรงพยาบาลไทย (HA) และเป็นโรงพยาบาลแห่งแรกในเอเซียที่ได้รับการรับรองคุณภาพโรงพยาบาลระดับสากลโดย JCIA 

  3. การขยายธุรกิจไปต่างประเทศ: บริษัทมีการลงทุนในโรงพยาบาลในต่างประเทศผ่านบริษัท
  บำรุงราษฎร์ อินเตอร์เนชั่นแนล จำกัด ซึ่งในปี 2548 ได้ลงทุนในโรงพยาบาลเอเชียน
  ฮอสปิทอล ในประเทศฟิลิบปินส์ ในปี 2549 ได้ลงทุนในสัดส่วน 49% ในบริษัท บำรุงราษฎร์
  ฮอลพิทอล ดูไบ และในปี 2550 ได้ลงทุนในสัดส่วน 100% ใน บริษัท เอเชีย รีนัล แคร์ จำกัด
  และได้รับสัญญาบริหารโรงพยาบาลบำรุงราษฎร์ อัล มาฟรัก ในรัฐอาบู ดาบี สหรัฐอาหรับ
  เอมิเรตส์

  ในปี 2550 ทุกโครงการที่ลงทุนโดยบริษัท บำรุงราษฎร์ อินเตอร์เนชั่นแนล จำกัด มีผลกำไร
  เป็นผลให้ผลการดำเนินงานของบริษัท บำรุงราษฎร์ อินเตอร์เนชั่นแนล จำกัด เป็นบวก
  และมีผลกำไรในปี 2550 เช่นกัน